Document ID: 32014R0752

KOMISIJAS REGULA (ES) Nr. 752/2014
(2014. gada 24. jūnijs),
ar ko aizstāj Eiropas Parlamenta un Padomes Regulas (EK) Nr. 396/2005 I pielikumu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 4. pantu,
tā kā:
(1)
Regulas (EK) Nr. 396/2005 I pielikumā ir uzskaitīti tie augu un dzīvnieku izcelsmes produkti, uz kuriem attiecas minētajā regulā noteiktie maksimāli pieļaujamie pesticīdu atlieku līmeņi (MAL) un kuriem piemēro minētās regulas noteikumus.
(2)
Minētās regulas I pielikumā būtu jānorāda papildu informācija par attiecīgajiem produktiem, jo īpaši attiecībā uz šo produktu nosaukumu sinonīmiem un to sugu zinātniskajiem nosaukumiem, pie kurām attiecīgie produkti pieder.
(3)
Skaidrības labad būtu jāmaina Regulas (EK) Nr. 396/2005 I pielikuma struktūra, minēto pielikumu sadalot divās daļās. Pirmajā daļā būtu jāuzskaita tie augu un dzīvnieku izcelsmes produkti, uz kuriem attiecas MAL, savukārt otrajā daļā būtu jāuzskaita pārējie produkti, uz kuriem attiecas tie paši MAL, kā norādīts Regulas (EK) Nr. 396/2005 2. panta 1. punktā.
(4)
Tā kā turpmāk MAL, iespējams, tiks noteikti apstrādātiem pārtikas produktiem, kā norādīts Regulas (EK) Nr. 396/2005 20. pantā, minētās regulas I pielikuma A daļā būtu jāpievieno jauns ieraksts, kurā tiktu ietverti minētie produkti.
(5)
Tā kā paredzams, ka Regulas (EK) Nr. 396/2005 I pielikumam būs jauna struktūra, minētā pielikuma zemsvītras piezīmes būtu jāpielāgo un - vajadzības gadījumā - jāsvītro, lai novērstu liekvārdību.
(6)
Apspriedes ar Savienības tirdzniecības partneriem notika ar Pasaules Tirdzniecības organizācijas starpniecību, un to komentāri ir ņemti vērā.
(7)
Tāpēc Regula (EK) Nr. 396/2005 būtu attiecīgi jāgroza.
(8)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 396/2005 I pielikumu aizstāj ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2015. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 24. jūnijā

Labels: 0
17
20
6